Motorfietsryer se skuldigbevinding ter syde gestel‘n Motorfietsryer van Margate, KwaZulu-Natal se skuldigbevinding en gevolglike vonnis nadat hy teen 190km/h betrap is, is Dinsdag in die hooggeregshof in Pietermaritzburg ter syde gestel. Dirk Johannes Putter (36) is in Desember in die Scottburgh-landdroshof skuldig bevind aan ‘n spoedoortreding en ‘n boete van R12 000 opgelê. Putter het egter teen sy skuldigbevinding en vonnis geappelleer. Putter het beweer dat die hof gefouteer het in sy uitspraak aangesien die staat nie bo redelike twyfel kon bewys dat die apparaat wat gebruik is om sy spoed te bepaal, akkuraat was nie. Putter beweer die staat het nie ‘n deskundige getuie geroep om te getuig en te bewys dat ‘n verkeersbeampte die apparaat korrek gebruik het en dat die lesing wel akkuraat was nie. Regters Johan Ploos van Amstel en Daya Pillay het Putter se skuldigbevinding en vonnis ter syde gestel.